

**ΕΛΛΗΝΙΚΗ ΔΗΜΟΚΡΑΤΙΑ**

**ΙΑΤΡΙΚΟΣ ΣΥΛΛΟΓΟΣ ΠΥΡΓΟΥ-ΟΛΥΜΠΙΑΣ** Πύργος 10-11-2015

**ΓΡΗΓΟΡΙΟΥ Ε΄ 1 - ΠΥΡΓΟΣ 27100**  Α.Π.: 1089

 **ΤΗΛ: 2621 0 22311 - ΦΑΞ: 2621 0 20044**

 **E-mail: ispo@otenet.gr**

 **Site: www.ispyrgou.gr**

 **ΔΕΛΤΙΟ ΤΥΠΟΥ**

Ο Ιατρικός Σύλλογος Πύργου-Ολυμπίας συμμετέχει στην προκηρυχθείσα για την **Πέμπτη 12/11/2015**, γενική απεργία της ΓΣΕΕ-ΑΔΕΔΥ με την σύμπραξη της ΟΕΝΓΕ και του Πανελλήνιου Ιατρικού Συλλόγου, από κοινού με τους υπολοίπους Ιατρικούς Συλλόγους της Ελλάδος.

Τα κύρια αιτήματα αφορούν το ασφαλιστικό, την προστασία των κοινωνικών δικαιωμάτων, την εύρυθμη ιατρική λειτουργία, τις φορολογικές και οικονομικές επιβαρύνσεις.

* Το σύστημα κοινωνικής ασφάλισης εκθεμελιώνεται και το μόνο «ισοδύναμο» που απομένει είναι συντάξεις ισοδύναμες ελεημοσύνης.
* Τα «κόκκινα δάνεια» και οι πλειστηριασμοί απειλούν το δικαίωμα στέγασης των πολιτών με κίνδυνο να δούμε και στην Ελλάδα εικόνες εξώσεων οικογενειών τύπου Ισπανίας ή ακόμη χειρότερα Η.Π.Α.
* Η φοροδοτική ικανότητα των πολιτών έχει προ πολλού εξαντληθεί, περαιτέρω δε φορολογική επιβάρυνση θα οδηγήσει σε πλήρη εξαθλίωση.
* Η υγειονομική κάλυψη ανασφάλιστων και ευπαθών ομάδων είναι ανεπαρκής, η υποχρηματοδότηση και υποστελέχωση των δημόσιων δομών υγείας οδηγεί σε απώλεια ανθρώπινων ζωών.
* Διαφωνούμε με την προσπάθεια περιορισμού της επιστημονικής ελευθερίας μέσω της αναγκαστικής συνταγογράφησης γενοσήμων φαρμάκων
* κρίνουμε ως επιστημονικά απαράδεκτη και επικίνδυνη την ένταξη στην ίδια θεραπευτική κατηγορία εντελώς διαφορετικών δραστικών ουσιών φαρμάκων χωρίς να έχει προηγηθεί σοβαρή επιστημονική- ιατρική αξιολόγηση.
* Απαιτούμε όπως καταστεί υποχρεωτική η έκδοση ιατρικής συνταγής για την προμήθεια οποιουδήποτε φαρμάκου για λόγους προστασίας της υγείας των πολιτών
* Απαιτούμε όπως τεθεί τέλος στα ισοπεδωτικά αναδρομικά οριζόντια μέτρα και στην ποινικοποίηση της ορθής ιατρικής πρακτικής
* Απαιτούμε την άμεση αποπληρωμή, μετά από πολύμηνη καθυστέρηση, δεδουλευμένων-εφημεριών σε ειδικευμένους, ειδικευόμενους και αγροτικούς ιατρούς του Ε.Σ.Υ. στην προσφορά των οποίων οφείλεται η έως τώρα αποτροπή της κατά τ΄ άλλα βέβαιης κατάρρευσης του Δημόσιου Συστήματος Υγείας.

**Καλούμε όλα τα μέλη μας, ελευθεροεπαγγελματίες και νοσοκομειακούς ιατρούς, να συμμετάσχουν ενεργά στις απεργιακές κινητοποιήσεις της Πέμπτης 12-11-2015**

 Για το Διοικητικό Συμβούλιο

 Ο Πρόεδρος Ο Γενικός Γραμματέας

Νίκος Κατσαρός Χρήστος Γιαννικούλης